b'\n_START_ARTICLE_\nBuki\xc5\xa1ki\xc5\xb3 \xc5\xbeem\xc4\x97s \xc5\xabkio mokykla\n_START_SECTION_\nIstorija\n_START_PARAGRAPH_\n1944 m. lapkri\xc4\x8dio 24 d. Lietuvos TSR Liaudies Komisar\xc5\xb3 taryba ir Lietuvos KP(b) CK biuras pri\xc4\x97m\xc4\x97 nutarim\xc4\x85 Nr. 44, kuriuo nuspr\xc4\x99sta organizuoti penkias \xc5\xbeem\xc4\x97s \xc5\xabkio mokyklas Lietuvoje: Buki\xc5\xa1ki\xc5\xb3, Vepri\xc5\xb3, Raguv\xc4\x97l\xc4\x97s, Plung\xc4\x97s ir Karm\xc4\x97lavos. Pirmoji \xc5\xa1iame s\xc4\x85ra\xc5\xa1e \xe2\x80\x93 Buki\xc5\xa1ki\xc5\xb3 mokykla, tur\xc4\x97jusi parengti 150 traktorinink\xc5\xb3. \xc5\xa0io nutarimo pagrindu prad\xc4\x97jo veikti ir ruo\xc5\xa1ti \xc5\xbeem\xc4\x97s \xc5\xabkio specialistus Buki\xc5\xa1ki\xc5\xb3 \xc5\xbeem\xc4\x97s \xc5\xabkio mechanizacijos mokykla Nr.1. Ji buvo \xc4\xafkurta buvusiame Radvil\xc5\xb3, o v\xc4\x97liau generolo Bo\xc5\xbeerano dvaro pagrindiniame pastate. \xc4\x8cia buvo \xc4\xafrengtos mokymo klas\xc4\x97s, administracijos kabinetai, biblioteka, bendrabutis._NEWLINE_1944 m. pabaigoje \xe2\x80\x93 1945 m. prad\xc5\xbeioje \xc4\xaf mokykl\xc4\x85 susirinko pirmieji moksleiviai, panor\xc4\x99 tapti traktorininkais. Jie atvyko i\xc5\xa1 visos Lietuvos, buvo \xc4\xafvairaus am\xc5\xbeiaus, i\xc5\xa1silavinimo, skirting\xc5\xb3 tautybi\xc5\xb3. Buvo mokoma lietuvi\xc5\xb3 ir rus\xc5\xb3 kalbomis, \xc4\xafvesta grie\xc5\xbeta dienotvark\xc4\x97, vienodos uniformos, rikiuot\xc4\x97. Mokymosi trukm\xc4\x97 buvo 3, 5, 6 m\xc4\x97nesiai, 1 \xe2\x80\x93 1,5 met\xc5\xb3. Pirmaisiais gyvavimo metais mokykla tur\xc4\x97jo tik senus vik\xc5\xa1rinius bei ratinius traktorius, kuriuos atiduodavo Ma\xc5\xa1in\xc5\xb3 ir traktori\xc5\xb3 stotys (MTS). Traktoriai da\xc5\xbenai gesdavo, juos tekdavo remontuoti. Pirm\xc4\x85j\xc4\xaf nauj\xc4\x85 traktori\xc5\xb3 \xe2\x80\x9eDT\xe2\x80\x9354\xe2\x80\x9c mokykla gavo 1949 m._NEWLINE_5 \xe2\x80\x93 6 de\xc5\xa1imtmetyje mokykloje buvo rengiami \xc4\xafvairi\xc5\xb3 specialybi\xc5\xb3 \xc5\xbeem\xc4\x97s \xc5\xabkio darbininkai: traktorininkai, traktorinink\xc5\xb3 brigad\xc5\xb3 brigadininkai, MTS mechanikai, lin\xc5\xb3 kombainininkai, naftos baz\xc4\x97s ved\xc4\x97jai, tepal\xc5\xb3 regeneravimo meistrai, kombainininkai \xe2\x80\x93 mechanikai, \xc5\xbeuvininkyst\xc4\x97s meistrai, gyvulininkyst\xc4\x97s ferm\xc5\xb3 mechanizatoriai._NEWLINE_7-o de\xc5\xa1imtme\xc4\x8dio prad\xc5\xbeioje mokykla prad\xc4\x97jo ruo\xc5\xa1ti melioratorius darbui su melioracijos ma\xc5\xa1inomis. 1960 m. prad\xc5\xbeioje buvo sukomplektuotos penkios pirmosios melioratori\xc5\xb3 grup\xc4\x97s. Tuo metu melioratori\xc5\xb3 specialyb\xc4\x97s darbuotoj\xc5\xb3 kitos mokyklos neruo\xc5\xa1\xc4\x97._NEWLINE_1962 m. pastatytos naujos mokomosios dirbtuv\xc4\x97s. 1964 m. mokykla tapo kaimo profesine technikos mokykla Nr.1. Tais pa\xc4\x8diais metais pastatytas naujas mokyklos korpusas ir sporto sal\xc4\x97. Tuo metu kasmet priimdavo apie 200 moksleivi\xc5\xb3 mokytis traktorininkais, melioracijos darb\xc5\xb3 mechanizatoriais._NEWLINE_1977 m. mokykla reorganizuota \xc4\xaf vidurin\xc4\x99 kaimo profesin\xc4\x99 mokykl\xc4\x85 Nr.1, \xc4\xafvestas vidurinis mokymas, mokslo met\xc5\xb3 trukm\xc4\x97 pailg\xc4\x97jo iki 3 met\xc5\xb3. Kasmet buvo priimama apie 300 moksleivi\xc5\xb3. Mokykloje vienu metu mok\xc4\x97si apie 1000 moksleivi\xc5\xb3. Be traktorinink\xc5\xb3, melioratori\xc5\xb3, vairuotoj\xc5\xb3, \xc4\xafvesta nauja sodininko \xe2\x80\x93 dar\xc5\xbeininko specialyb\xc4\x97. Nuo 1981 m. prad\xc4\x97tos formuoti atskiros mergin\xc5\xb3 grup\xc4\x97s._NEWLINE_1984 m. mokykla pavadinta vidurine kaimo profesine technikos mokykla Nr.61, 1989 m. \xe2\x80\x93 \xc5\xbeem\xc4\x97s \xc5\xabkio mokykla. Buvo panaikintas vidurinis mokymas, moksleivi\xc5\xb3 skai\xc4\x8dius \xc5\xbeymiai suma\xc5\xbe\xc4\x97jo. \xc4\xaevestos naujos specialyb\xc4\x97s: nam\xc5\xb3 \xc5\xabkio meistro ir nam\xc5\xb3 \xc5\xabkio ekonom\xc4\x97s. Mokytis \xc5\xa1i\xc5\xb3 specialybi\xc5\xb3 buvo priimami mokiniai, baig\xc4\x99 devynias klases. Mokslas truko dvejus metus ir 8 m\xc4\x97nesius. 1992 m. buvo atkurtas mokomasis \xc5\xabkis, kuriame augintos gr\xc5\xabdin\xc4\x97s kult\xc5\xabros, \xc4\xafvairios dar\xc5\xbeov\xc4\x97s, vyko praktiniai u\xc5\xbesi\xc4\x97mimai. Moksleiviai i\xc5\xa1 pa\xc4\x8di\xc5\xb3 u\xc5\xbeaugint\xc5\xb3 dar\xc5\xbeovi\xc5\xb3 gamino \xc4\xafvair\xc5\xb3 maist\xc4\x85. 1994 m. atkurta ferma. 1997 m. v\xc4\x97l \xc4\xafvestas vidurinis mokymas._NEWLINE_2015 m. mokykla buvo reorganizuota ir prijungta prie Vilniaus automechanikos ir verslo mokyklos (VAVM).'